ຕົວ​ເລກ ຜູ້​ເສຍ​ຊີວິດ ຈາກ​ການ​ໂຈມ​ຕີ ​ດ້ວຍລະ​ເບີດລົດ ສະຫລະ​ຊີ​ບ ເພີ້ມຂຶ້ນ ເປັນ 130 ຄົນແລ້ວ
ລະເບີດທີ່ແຕກຂຶ້ນ ເມື່ອວັນສຸກຜ່ານມາ ຢູ່ຕະຫລາດໃນເມືອງ ທີ່ມີຊາວຊີໄອທ໌ອາໄສ ຢູ່ເປັນສ່ວນໃຫຍ່ ຍັງໄດ້ເຮັດໃຫ້ອີກ ຢ່າງນ້ອຍ 170 ບາດເຈັບ.
ຕົວເລກຈຳນວນຜູ້ເສຍຊີວິດ ຈາກການໂຈມຕີດ້ວຍລະເບີດລົດ ສະຫລະຊີບຄັນໜຶ່ງ ໃກ້ໆກັບນະຄອນຫຼວງ ບາກແດດ ສືບຕໍ່ ສູງຂຶ້ນຕື່ມອີກ ໃນວັນເສົາວານນີ້ ເປັນຈຳນວນຫຼາຍເຖິງ 130 ຄົນ ຊຶ່ງການໂຈມຕີດັ່ງກ່າວໄດ້ຖືກອ້າງເອົາຄວາມຮັບຜິດຊອບ ໂດຍພວກຫົວຮຸນແຮງຈັດ ລັດອິສລາມ ບັນດາເຈົ້າໜ້າທີ່ ເອີ້ນ ການໂຈມຕີ ທີ່ໄດ້ເຮັດໃຫ້ຢ່າງນ້ອຍ ອີກ 170 ຄົນບາດເຈັບນີ້ ວ່າ ເປັນການໂຈມຕີວາງລະເບີດທີ່ແນໃສ່ພົນລະເຮືອນອີຣັກ ທີ່ຮ້າຍແຮງທີ່ສຸດ ໃນຮອບທົດສະວັດຜ່ານມາ ໃນຖະແຫລງການຂອງທຳນຽບຂາວ ສະບັບໜຶ່ງ ໄດ້ປະນາມ ການໂຈມຕີ ຢູ່ທີ່ຕະຫລາດ ໃນແຂວງ ດີຢາລາ ໃນວັນເສົາ ວານນີ້ ທີ່ກ່າວວ່າ ທີ່ເປັນຂີດໝາຍການສິ້ນສຸດ ຂອງເດືອນສັກສິດ Ramadan ທຳນຽບຂາວ ເອີ້ນການໂຈມຕີດ້ວຍລະເບີດ ເມື່ອຕອນຄ່ຳ ວັນສຸກຜ່ານມາ ໃນຕະຫລາດ ຂອງເມືອງ Khan Beni Saad ທີ່ມີຊາວຊີໄອອາໄສຢູ່ເປັນສ່ວນໃຫຍ່ ນັ້ນ ວ່າ ລະເບີດທີ່ແຕກຂຶ້ນດັ່ງກ່າວ ໄດ້ທະລົ່ມອາຄານຕ່າງໆ ລົງທັບເອົາຜູ້ເຄາະຮ້າຍຫຼາຍໆຄົນ ແລະ ເຮັດໃຫ້ຖະໜົນຫົນທາງໃນບໍລິເວນ ເຕັມໄປດ້ວຍຊາກຫັກພັງ ແລະ ຊິ້ນສ່ວນຂອງ ຊາກສົບຕ່າງໆ ບັນດາເຈົ້າໜ້າທີ່ ຍັງພາກັນທຳງານຈົນຮອດເດິກຂອງວັນເສົາວານນີ້ ເພື່ອທີ່ຊອກຫາຜູ້ເຄາະຮ້າຍ ທີ່ຖືກຝັງຢູ່ໃຕ້ຊາກຫັກພັງນັ້ນ ທູດພິເສດອົງການສະຫະປະຊາຊາດ ປະຈຳຢູ່ໃນປະເທດອີຣັກ ໄດ້ອອກຖະແຫລງການ ສະບັບໜຶ່ງ ທີ່ບັນລະຍາຍເຖິງການໂຈມຕີວ່າ ພວກຫົວຮຸນແຮງລັດອິສລາມ ໄດ້ເຂົ້າໄປໃນອິນເຕີເນັດໃນວັນເສົາວານນີ້ ເພື່ອໂອ້ອວດ ການໂຈມຕີນັ້ນ ໂດຍກ່າວວ່າ ມັນເປັນການແນໃສ່ເພື່ອສັງຫານຊາວມຸສລິມຊີໄອ